এক কিলো আলুর দাম ৫৬২ টাকা। এক কিলো চাল ৭০২ টাকা। গাজর ৮৪৩ টাকা। পনির ২১০৯ টাকা। মাংস ২৬৭২ টাকা। না, বাজারে গেলে এমন আজব আকাশছোঁয়া দামের মুখোমুখি হতে হবে না আপনাকে। কিন্তু ভেনেজুয়েলার বাসিন্দাদের পড়তে হচ্ছে এমনই পরিস্থিতিতে।

এই বিষয়ে অন্যান্য খবর

হাজার টাকা দামে এক পিস পান! তবু ক্ষতির মুখে কলকাতার এই ঐতিহ্য


সেদেশে মুদ্রাস্ফীতির ভয়াবহ রাক্ষুসে থাবায় চরম দুরবস্থা সাধারণ নাগরিকদের দৈনন্দিন জীবনযাপনে। ভারতীয় মুদ্রায় এখন এমনই দাম এই নিত্য প্রয়োজনীয় দ্রব্যের। ভেনেজুয়েলার মুদ্রা বলিভার। পরিস্থিতি এমন দাঁড়িয়েছে একটা মুরগির দাম দেড় কোটি বলিভারে পৌঁছে গিয়েছে! 
এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, লাতিন আমেরিকার এই দেশে দেখা দিয়েছে তীব্র আর্থিক মন্দা। আইএমএফ (ইন্টারন্যাশনাল মনিটরি ফান্ড)-এর হিসেব অনুযায়ী, এ বছর সেদেশের মুদ্রাস্ফীতির হার দশ লাখ শতাংশ বৃদ্ধি পাবে। 
পরিস্থিতি খুব ঘোরতর। এক মাসেরও কম সময়, ২৬ দিনেই দ্বিগুণ মূল্যবৃদ্ধি এখন সেখানে নিত্য ঘটনা। গত সোমবার ভেনেজুয়েলার প্রেসিডেন্ট নিকোলাস মাদুরাই মুদ্রাস্ফীতির মোকাবিলায় নতুন নোট বাজারে এনেছেন। ঘোষণা করেছেন নয়া অর্থনীতি।